# ÚTRAVALÓ – MACIKA ESÉLYTEREMTŐ ÖSZTÖNDÍJAK

# FOGALOMTÁR

**ÁTMENETI NEVELÉSBE VÉTEL:**

A gyámhivatal a gyermeket átmeneti nevelésbe veszi, ha a gyermek fejlődését a családi környezete veszélyezteti, és veszélyeztetettségét az alapellátás keretében biztosított szolgáltatásokkal, valamint a védelembe vétellel nem lehet megszüntetni, illetve attól eredmény nem várható, továbbá, ha a gyermek megfelelő gondozása a családján belül nem biztosítható. Az átmeneti nevelésbe vétellel egyidejűleg a gyámhivatal a gyermeket nevelőszülőnél, gyermekotthonban, illetve fogyatékos vagy pszichiátriai betegek otthonában helyezi el és gyámot rendel. Az átmeneti nevelésbe vett gyermek szülőjének szülői felügyeleti joga szünetel.

**A gyámhivatal az átmeneti nevelésbe vételt évente felülvizsgálja.**

Az átmeneti nevelésbe vétel megszűnik, ha a gyermek tartós nevelésbe került, örökbe fogadták, nagykorúvá vált, vagy ha a bíróságnak a gyermekelhelyezésre vonatkozó döntését követően a külön élő másik szülőhöz vagy harmadik személyhez került.

Tartalmát részletesen a gyermekek védelméről és a gyámügyi igazgatásról szóló 1997. évi XXXI. törvény határozza meg.

**CSALÁDBAFOGADÁS:**

A szülői felügyeletet gyakorló mindkét szülő vagy a szülői felügyeletet egyedül gyakorló **szülő kérelmére** - a különélő másik szülő meghallgatásával - a gyámhivatal hozzájárulhat ahhoz, hogy a szülő egészségi állapota, indokolt távolléte vagy más családi ok miatt a gyermeket a szükséges ideig más, általa megnevezett család átmenetileg befogadja, gondozza és nevelje, feltéve, hogy a családbafogadás a gyermek érdekében áll. A családbafogadás ideje alatt a szülő felügyeleti joga szünetel. A családba fogadó szülőt (szülőket) a gyámhivatal gyámul rendeli.

**A gyámhivatal a családbafogadást évente felülvizsgálja.**

A családba fogadás meg kell szüntetni, ha azt a **szülő vagy a családba fogadó szülő kérelmezi.**

Tartalmát részletesen a gyermekek védelméről és a gyámügyi igazgatásról szóló 1997. évi XXXI. törvény határozza meg.

**CSELEKVŐKÉPTELEN:**

Az a kiskorú, aki a tizennegyedik életévét nem töltötte be, vagy az a nagykorú, akit a bíróság cselekvőképességet kizáró gondnokság alá helyezett.

**CSELEKVŐKÉPESSÉGET KIZÁRÓ GONDNOKSÁG:**

A cselekvőképességet kizáró gondnokság alá a bíróság azt a nagykorú személyt helyezi, akinek ügyei viteléhez szükséges belátási képessége - pszichés állapota vagy szellemi fogyatkozása miatt - tartósan teljes mértékben hiányzik.

**CSELEKVŐKÉPESSÉGET KORLÁTOZÓ GONDNOKSÁG:**

Cselekvőképességet korlátozó gondnokság alá a bíróság azt a nagykorú személyt helyezi, akinek az ügyei viteléhez szükséges belátási képessége a pszichés állapota, szellemi fogyatkozása vagy szenvedélybetegsége miatt - általános jelleggel, illetve egyes ügycsoportok vonatkozásában – tartósan, vagy időszakonként visszatérően nagymértékben csökkent

**EGY HÁZTARTÁSBAN ÉLŐK:**

Az egy lakásban életvitelszerűen együttlakó személyek.

**EGYEDÜL ÉLŐ:**

Az a személy, aki külön háztartásban egyedül él.

**EGYETLEN FELADATELLÁTÁSI HELY:**

A köznevelési intézmény akkor számít egyetlen feladatellátási helynek, ha a köznevelési intézmény az egyetlen köznevelési intézmény a településen.

**HALMOZOTTAN HÁTRÁNYOS HELYZETŰ:**

Az a tanuló, aki hátrányos helyzetűnek minősül, és akinek a törvényes felügyeletét ellátó szülője/ szülei, gyámja/gyámjai - a gyermekek védelméről és a gyámügyi igazgatásról szóló 1997. évi XXXI. törvényben szabályozott eljárásban tett önkéntes nyilatkozata szerint - a tanuló tankötelezettsége beállásának időpontjában legfeljebb az iskola nyolcadik évfolyamán folytatott tanulmányait, tanulmányaikat fejezte be, fejezték be sikeresen, továbbá az a tanuló, akit tartós nevelésbe vettek.

Az Út az érettségihez és az Út a szakmához ösztöndíjak esetében az a nagykorú tanuló is, aki hátrányos helyzetűnek minősül, és akinek a törvényes felügyeletét korábban ellátó szülője/szülei, gyámja/gyámjai - a gyermekek védelméről és a gyámügyi igazgatásról szóló 1997. évi XXXI. törvényben szabályozott eljárásban tett önkéntes nyilatkozata szerint - a tanuló tankötelezettsége beállásának időpontjában legfeljebb az iskola nyolcadik évfolyamán folytatott tanulmányait, tanulmányaikat fejezte be, fejezték be sikeresen, továbbá az a nagykorú tanuló, akit korábban tartós nevelésbe vettek.

**HÁTRÁNYOS HELYZETŰ:**

Az a tanuló, akinek rendszeres gyermekvédelmi kedvezményre való jogosultságát a jegyző megállapította.

Az Út az érettségihez és az Út a szakmához ösztöndíjak esetében az a nagykorú tanuló is, aki nagykorúvá válása után is jogosult rendszeres gyermekvédelmi kedvezményre, vagy aki esetében - a 23. életév betöltését követően - a háztartásban (családban) az egy főre jutó havi jövedelem összege nem haladja meg a gyermekek védelméről és a gyámügyi igazgatásról szóló 1997. évi XXXI. törvény 19. § (2) bekezdésében meghatározott mértéket.

**HÁTRÁNYOS HELYZETŰ TELEPÜLÉS, KISTÉRSÉG:**

A társadalmi-gazdasági és infrastrukturális szempontból elmaradott, illetve az országos átlagot jelentősen meghaladó munkanélküliséggel sújtott települések jegyzékéről szóló 240/2006. (XI. 30.) Korm. rendeletben, valamint a kedvezményezett térségek besorolásáról szóló 311/2007. (XI. 17.) Korm. rendelet 2. mellékletében meghatározott település, kistérség.

**IDEIGLENES HATÁLLYAL ELHELYEZETT:**

Ha a gyermek felügyelet nélkül marad vagy testi, értelmi, érzelmi és erkölcsi fejlődését családi környezete vagy önmaga súlyosan veszélyezteti, és emiatt azonnali elhelyezése szükséges a települési önkormányzat jegyzője, (valamint más beutaló szerv) a gyermeket ideiglenesen a nevelésre alkalmas, azt vállaló különélő szülőnél, más hozzátartozónál, illetve személynél helyezi el. Ha erre nincs lehetőség, akkor a legközelebbi ideiglenes hatállyal elhelyezett gyermekek ellátását is biztosító nevelőszülőnél, vagy ha erre nincs lehetőség, az erre kijelölt gyermekotthonban helyezi el. Az ideiglenes hatályú elhelyezéstől kezdődően a szülő gondozási, nevelési joga szünetel.

Az ideiglenes hatályú elhelyezést a gyámhivatal vizsgálja felül, és 30 napon belül megszünteti az ideiglenes hatályú elhelyezést, ha annak okai nem állnak fenn, vagy 35 napon belül elrendeli a gyermek átmeneti vagy tartós nevelésbe vételét, vagy két hónapon belül pert indít az ideiglenes hatályú elhelyezés fenntartása vagy megváltoztatása mellett a gyermekelhelyezés megváltoztatása, illetve a szülői felügyelet megszüntetése iránt.

A gyámhivatal megszűnteti az ideiglenes hatályú elhelyezést, ha a gyermeket átmeneti vagy tartós nevelésbe veszi, családba vagy örökbe fogadják, a bíróság a szülői felügyelet megszüntetése, illetve a gyermek elhelyezésének megváltoztatása iránti perben jogerősen döntött.

Tartalmát részletesen a gyermekek védelméről és a gyámügyi igazgatásról szóló 1997. évi XXXI. törvény határozza meg.

**JÖVEDELEM:**

A szociális igazgatásról és szociális ellátásokról szóló 1993. évi III. törvény 4. § (1) bekezdés a) pontja alapján

*Jövedelem:* az elismert költségekkel és a befizetési kötelezettséggel csökkentett

*aa)* a személyi jövedelemadóról szóló törvény szerint meghatározott, belföldről vagy külföldről származó - megszerzett - vagyoni érték (bevétel), ideértve a jövedelemként figyelembe nem vett bevételt és az adómentes jövedelmet is,

*ab)* az a bevétel, amely után az egyszerűsített vállalkozói adóról, illetve az egyszerűsített közteherviselési hozzájárulásról szóló törvény szerint adót, illetve hozzájárulást kell fizetni.

*Elismert költségnek minősül* a személyi jövedelemadóról szóló törvényben elismert költség, valamint a fizetett tartásdíj. Ha a magánszemély az egyszerűsített vállalkozói adó vagy egyszerűsített közteherviselési hozzájárulás alapjául szolgáló bevételt szerez, a bevétel csökkenthető a személyi jövedelemadóról szóló törvény szerint elismert költségnek minősülő igazolt kiadásokkal, ennek hiányában a bevétel 40%-ával. Ha a mezőgazdasági őstermelő adóévi őstermelésből származó bevétele nem több a kistermelés értékhatáránál (illetve ha részére támogatást folyósítottak, annak a folyósított támogatással növelt összegénél), akkor a bevétel csökkenthető az igazolt költségekkel, továbbá a bevétel 40%-ának megfelelő összeggel, vagy a bevétel 85%-ának, illetőleg állattenyésztés esetén 94%-ának megfelelő összeggel.

*Befizetési kötelezettségnek minősül* a személyi jövedelemadó, az egyszerűsített vállalkozási adó, a magánszemélyt terhelő egyszerűsített közteherviselési hozzájárulás, egészségbiztosítási hozzájárulás és járulék, egészségügyi szolgáltatási járulék, nyugdíjjárulék, nyugdíjbiztosítási járulék, magán-nyugdíjpénztári tagdíj és munkavállalói járulék.

*Nem minősül jövedelemnek:*

1. a temetési segély, az alkalmanként adott átmeneti segély, a lakásfenntartási támogatás, az adósságcsökkentési támogatás,

2. a rendkívüli gyermekvédelmi támogatás, a Gyvt. 20/A. §-a szerinti pénzbeli támogatás, a Gyvt. 20/B. §-ának (4)-(5) bekezdése szerinti pótlék, a nevelőszülők számára fizetett nevelési díj és külön ellátmány,

3. az anyasági támogatás,

4. a tizenharmadik havi nyugdíj és a szépkorúak jubileumi juttatása,

5. a személyes gondoskodásért fizetendő személyi térítési díj megállapítása kivételével a súlyos mozgáskorlátozott személyek pénzbeli közlekedési kedvezményei, a vakok személyi járadéka és a fogyatékossági támogatás,

6. a fogadó szervezet által az önkéntesnek külön törvény alapján biztosított juttatás,

7. annak az alkalmi munkavállalói könyvvel történő foglalkoztatásnak, illetőleg az egyszerűsített foglalkoztatásról szóló törvény alapján történő munkavégzésnek a havi ellenértéke, amely a teljes munkaidőben foglalkoztatott munkavállaló külön jogszabály szerinti kötelező legkisebb munkabérének (minimálbér) 50%-át nem haladja meg,

8. a házi segítségnyújtás keretében társadalmi gondozásért kapott tiszteletdíj,

9. az energiafelhasználáshoz nyújtott támogatás.

**KÉT TANÍTÁSI NYELVŰ OKTATÁS:**

A nemzeti köznevelésről szóló 2011. évi CXC. törvény 9. § (7) bekezdése szerint gimnáziumban és a szakközépiskolában a kilencedik évfolyamot nyelvi előkészítő évfolyam előzheti meg, feltéve, hogy a gimnázium, a szakközépiskola a külön jogszabályokban meghatározott feltételeknek megfelel.

**KISKORÚ:**

Kiskorú az a személy, aki a tizennyolcadik életévét még nem töltötte be, kivéve, ha házasságot kötött.

A házasságkötés nem jár a nagykorúság megszerzésével, ha a házasságot a bíróság a cselekvőképesség hiánya, vagy a kiskorúság miatt szükséges gyámhatósági engedély hiánya miatt érvénytelennek nyilvánította.

**KORLÁTOZOTTAN CSELEKVŐKÉPES:**

Korlátozottan cselekvőképes az a kiskorú, aki a tizennegyedik életévét már betöltötte és nem cselekvőképtelen, vagy az a nagykorú, akit a bíróság ilyen hatállyal gondnokság alá helyezett.

**KÖZTARTOZÁS:**

Törvényben meghatározott, az államháztartás alrendszereinek költségvetéseiből ellátandó feladatok fedezetére előírt fizetési kötelezettség, amelynek megállapítása, ellenőrzése, behajtása bíróság vagy közigazgatási szerv hatáskörébe tartozik, valamint a köztestület működésének fedezetére törvényben előírt fizetési kötelezettség, feltéve, hogy azt önkéntesen az esedékességkor nem teljesítették. Köztartozás az is, ha az államháztartás alrendszereinek költségvetése terhére jogosulatlanul igénybe vett vagy rendeltetésétől eltérően felhasznált támogatás és járulékai megfizetését az arra hatáskörrel rendelkező szerv elrendeli, és azt a kötelezett az előírt határidőig nem teljesíti.

**KÜLFÖLDI ÁLLAMPOLGÁR:**

Az Útravaló Ösztöndíjprogramról szóló 152/2005. (VIII. 2.) Korm. rendelet (a továbbiakban: Rendelet) 3. § (4) bekezdése értelmében az esélyteremtő ösztöndíjak tekintetében külföldi állampolgár az a magyar állampolgársággal nem rendelkező személy, aki érdekében a pályázati feltételként a pályázati kiírás adott esélyteremtő ösztöndíjra vonatkozó részének felsorolt intézkedéseket (védelembe vétel, hátrányos helyzet megállapítása, családbafogadás, átmeneti nevelésbe vétel, tartós nevelésbe vétel, ideiglenes hatállyal elhelyezés, utógondozás, utógondozói ellátás) a gyermekek védelméről és a gyámügyi igazgatásról szóló 1997. évi XXXI. törvény alapján Magyarországon tették, illetve aki a Rendeletben meghatározott ellátásokban (árvaellátás) a magyar jogszabályok szerint részesül.

**LEGMAGASABB ISKOLAI VÉGZETTSÉG:**

A szülő/törvényes képviselő iskolai végzettség megállapításánál a tanuló tankötelezettsége beállásának időpontjában rendelkezésre álló legmagasabb iskolai végzettség az irányadó. A megkezdett középfokú tanulmány, illetve az elkezdett iskolarendszeren kívüli képzés csak abban az esetben emelik az iskolázottsági szintet, ha az a tanuló tankötelezettsége beállásának időpontjában befejezettnek minősült, s a szülő/törvényes képviselő bizonyítvánnyal rendelkezett az adott képzés eredményes elvégzéséről.

Amennyiben a szülő/törvényes képviselő az elemi (nép-) iskola 8. osztályát, vagy a polgári iskola 4. osztályát fejezte be sikeresen, úgy legmagasabb iskolai végzettsége a jelenlegi oktatási rendszerben megszerezhető általános iskola 8. évfolyamának sikeres elvégzésével egyenértékű.

A korábbi szakmunkásképző (ipari tanuló-, tanonc- stb.) iskolai végzettségek közül csak az 1961-ben vagy később, az egészségügyi szakiskolai, valamint a gép- és gyorsíró iskolai végzettségek közül csak az 1976-ban vagy később, nappali tagozaton megszerzett végzettséget kell figyelembe venni, ezen esetekbe a szülő/törvényes képviselő legmagasabb iskolai végzettsége középfokú.

**LÉTEZÉST IGAZOLÓ OKIRAT:**

* költségvetési (központi vagy helyi önkormányzati) szerv köznevelési intézménye esetében a Magyar Államkincstár által vezetett törzskönyvi nyilvántartás kivonata;
* nem költségvetési szerv köznevelési intézménye esetében a nyilvántartásba vevő jegyző, főjegyző által kiállított igazolás.

**NYELVI ELŐKÉSZÍTŐ ÉVFOLYAMMAL INDULÓ OKTATÁS:**

A közoktatásról szóló 1993. évi LXXIX. törvény, továbbá a nemzeti köznevelésről szóló 2011. évi CXC. törvény szerint a gimnáziumok és szakközépiskolák fenntartójuk jóváhagyásával a kilencedik évfolyamon nyelvi előkészítő osztályt indíthatnak. A közoktatási törvény előírja, hogy

* a kötelező tanórai foglalkozások legalább 40%-ában idegen (illetve nemzetiségi vagy kisebbségi) nyelvi képzés folyjon;
* a fennmaradó időkeret legalább 25%-át informatikai képzésre, a maradékot képességfejlesztésre kell fordítani;
* az iskolának a 10-13. évfolyamon kell felkészítenie a tanulókat az emelt szintű nyelvi érettségire;
* a hat vagy nyolc évfolyammal működő gimnáziumokban a nyelvi előkészítő évfolyam a kilencedik évfolyam helyett másik évfolyamon is megszervezhető.

A nyelvi előkészítő év után a középiskolai tanulmányok alapvetően magyar nyelven folynak és a tanulók érettségi vizsgát is magyar nyelven tesznek.

**NÉVÍRÓ:**

Az a nagykorú személy, aki az olvasásra és nevének aláírására képtelen törvényes képviselő teljes nevét rávezeti az ösztöndíjas űrlapra és szülői nyilatkozatra. Névíró alkalmazása esetében az űrlapra rá kell vezetni a névíró saját nevét is, majd az űrlapot a névíró  aláírásával is el kell látni.

**RENDSZERES GYERMEKVÉDELMI KEDVEZMÉNY:**

**A rendszeres gyermekvédelmi kedvezményre való jogosultság megállapítását a szülő vagy más törvényes képviselő, illetve a nagykorú jogosult kezdeményezheti a lakcíme szerint illetékes települési önkormányzat polgármesteri hivatalában.** A feltételek fennállása esetén a **települési önkormányzat jegyzője 1 év időtartamra állapítja meg** a rendszeres gyermekvédelmi kedvezményre való jogosultságot, amennyiben a gyermeket gondozó családban az egy főre jutó havi jövedelem összege nem haladja meg

a) az öregségi nyugdíj mindenkori legkisebb összegének (a továbbiakban: az öregségi nyugdíj legkisebb összege) a 140%-át,

* ha a gyermeket egyedülálló szülő, illetve más törvényes képviselő gondozza; vagy
* ha a gyermek tartósan beteg, illetve súlyosan fogyatékos; vagy
* ha a nagykorúvá vált gyermek megfelel az alábbi feltételeknek:

- nappali oktatás munkarendje szerint tanulmányokat folytat és 23. életévét még nem töltötte be; vagy

*-* felsőfokú oktatási intézmény nappali tagozatán tanul és a 25. életévét még nem töltötte be.

b) az öregségi nyugdíj legkisebb összegének 130%-át az *a)* pont alá nem tartozó esetben, feltéve, hogy a vagyoni helyzet vizsgálata során az egy főre jutó vagyon értéke nem haladja meg külön-külön az öregségi nyugdíj legkisebb összegének húszszorosát, vagy együttesen az öregségi nyugdíj legkisebb összegének hetvenszeresét.

**A rendszeres gyermekvédelmi kedvezményre való jogosultság ismételt megállapításához új kérelmet kell előterjeszteni, amely már a korábbi jogosultsági időtartam alatt, annak megszűnését megelőző három hónapban is benyújtható.**

Tartalmát részletesen a gyermekek védelméről és a gyámügyi igazgatásról szóló 1997. évi XXXI. törvény határozza meg.

**SZAKOKTATÓ:**

Az Útravaló Ösztöndíjprogram keretében az a személy, aki szakiskolában vagy szakközépiskolában a szakirányához tartozó szakmacsoport területén gyakorlati tárgya(ka)t oktat és a közalkalmazottakról szóló 1992. évi XXXIII. törvény végrehajtásáról a közoktatási intézményeken szóló 138/1992. (X. 8.) Korm. rendelet szerint köznevelési intézményben pedagógus munkakörben foglalkoztatják.

# SZEMÉLYES ADAT:

# *A tanuló adatai:* családi és utóneve(i), születési helye és ideje, anyja születési családi és utóneve(i), lakó- vagy tartózkodási helye, állampolgársága, adóazonosító jele, oktatási azonosítója, a Rendelet 3. § (1)-(4) bekezdésében, valamint a 6. § (1) bekezdésének a)-e) pontjában meghatározott adatok, továbbá a származásra vonatkozó adatok, amennyiben arról a tanuló a tanulói adatlapon önkéntesen nyilatkozott.

# *A törvényes képviselő adatai:* családi és utóneve(i), valamint legmagasabb iskolai végzettsége, amennyiben a pályázatot a tanuló hátrányos helyzetére hivatkozva nyújtják be.

# *A mentor adatai:* családi és utóneve(i), születési helye és ideje, anyja születési családi és utóneve(i), lakóhelye, állampolgársága, adóazonosító jele, oktatási azonosítója, végzettsége, munkahelye, elérhetősége (különösen e-mail). A munkahelyre vonatkozó adatok, amennyiben azok nem feltételei a mentori tevékenység ellátásának, csak személyazonosításra alkalmatlan módon, statisztikai célra használhatóak fel.

# SZEMÉLYES ADATKEZELÉS:

A hátrányos helyzetre, valamint a külföldi állampolgár pályázó jogállására vonatkozó személyes adatokat a köznevelési intézmény kezeli az ösztöndíjas jogviszony megszűnésétől számított 3 évig. A köznevelési intézmény ezen adatokat a pályázat benyújtásakor a pályázat elbírálása és a támogatási szerződés megkötése céljából, illetve akkor továbbítja a pályáztató szerv részére, ha azokkal összefüggésben az ösztöndíjszerződést vagy a támogatási szerződést módosítani vagy megszüntetni, felbontani szükséges, valamint az ösztöndíj esetleges visszafizetéséről szóló döntés céljából. A pályáztató szerv a részére továbbított adatokat az ott meghatározott célokra és csak a pályázatok elbírálásához, a támogatási szerződés megkötéséhez, valamint az ösztöndíjszerződés, illetve a támogatási szerződés módosításához, megszüntetéséhez, felbontásához szükséges mértékben és ideig, illetve az ösztöndíj visszafizetéséről szóló döntés esetén az ösztöndíj tényleges visszafizetéséig használhatja fel. Az egyéb személyes adatokat a pályáztató szerv és a köznevelési intézmény kezeli az ösztöndíjas jogviszony megszűnésétől számított 3 évig.

# TAGINTÉZMÉNY:

# A nemzeti köznevelésről szóló 2011. évi CXC. törvény 4. §-ának 28. pontjában a tagintézmény az az intézményegység, ahol a székhelytől való távolság vagy a feladatok jellege miatt az irányítási, képviseleti feladatok a székhelyről nem, vagy csak részben láthatók el.

**TANÁRI KÉPZÉS:**

A felsőoktatási alap- és mesterképzésről, valamint a szakindítás eljárási rendjéről szóló 289/2005. (XII. 22.) Korm. rendelet szerinti tanári mesterképzés.

**TARTÓS NEVELÉSBE VÉTEL:**

A gyámhivatal a gyermeket tartós nevelésbe veszi, ha a szülő, vagy mindkét szülő felügyeleti jogát a bíróság megszüntette, a szülő vagy mindkét szülő elhalálozott, és a gyermeknek nincs felügyeletet gyakorló szülője, vagy a gyermek ismeretlen szülőktől származik. A gyámhivatal tartós nevelésbe veszi továbbá a gyermeket, ha a szülő hozzájárult gyermeke örökbefogadásához úgy, hogy az örökbefogadó személyét és személyi adatait nem ismeri, feltéve, hogy a gyermek ideiglenes hatállyal nem helyezhető el leendő örökbefogadó szülőnél.

A tartós nevelésbe vétellel egyidejűleg a gyámhivatal a gyermeket nevelőszülőnél, vagy ha ez nem lehetséges gyermekotthonban, illetőleg fogyatékosok és pszichiátriai betegek otthonában helyezi el és hivatásos gyámot rendel.

**A gyámhivatal a tartós nevelésbe vételt évente felülvizsgálja.**

A tartós nevelésbe vétel megszűnik, ha a bíróság a szülői felügyeletet visszaállította, vagy ha a gyermek a bíróság gyermek-elhelyezési döntését követően más személy gyámsága alá került, örökbe fogadták, nagykorúvá vált.

Tartalmát részletesen a gyermekek védelméről és a gyámügyi igazgatásról szóló 1997. évi XXXI. törvény határozza meg.

**TÖRVÉNYES KÉPVISELŐ:**

Szülő vagy gyám vagy gondnok.

**TOVÁBBFUTÓ ÖSZTÖNDÍJAS TANULÓ:**

Az az Útravaló Ösztöndíjprogram keretében az előző pályázati fordulóban (tanévben) támogatásban részesült tanuló, aki a köznevelési intézmény záró beszámolója szerint a tanévben az Útravaló Ösztöndíjra jogosult volt, és a jelen kiírásra vonatkozó támogatási időszakban ugyanazon alprogramban folytatni kívánja ösztöndíjas jogviszonyát, és a folytatás szándékáról az előző évi köznevelési intézményi záró beszámoló keretében megfelelő formában nyilatkozott.

**UTÓGONDOZÁS:**

Az átmeneti vagy tartós nevelés megszűnése után - kivéve, ha a gyermeket örökbe fogadták - a gyámhivatal legalább egy év időtartamra elrendeli a gyermek és a fiatal felnőtt utógondozását feltéve, hogy az utógondozást a fiatal felnőtt maga is kéri.

A gyámhivatal az utógondozást az annak időtartama alatt nyújtott otthonteremtési támogatás elszámolásának időpontjáig meghosszabbítja.

Tartalmát részletesen a gyermekek védelméről és a gyámügyi igazgatásról szóló 1997. évi XXXI. törvény határozza meg.

**UTÓGONDOZÓI ELLÁTÁS:**

A gyámhivatal a fiatal felnőtt kérelmére, - illetve a gyermek nagykorúságának elérése előtt a gyám (hivatásos gyám) javaslatának figyelembevételével - elrendeli az utógondozói ellátást, ha a gyermek, illetve a fiatal felnőtt átmeneti vagy tartós nevelésbe vétele nagykorúvá válásával szűnt meg, és:

* létfenntartását önállóan biztosítani nem tudja (ebben az esetben 21. életévének betöltéséig veheti igénybe az utógondozói ellátást), vagy
* a nappali oktatás munkarendje szerint, vagy felsőfokú iskola nappali tagozatán tanulmányokat folytat (ebben az esetben 24. életévének betöltéséig veheti igénybe az utógondozói ellátást), vagy
* szociális bentlakásos intézménybe felvételét várja (ebben az esetben 24. életévének betöltéséig veheti igénybe az utógondozói ellátást).

Az otthonteremtési támogatásban részesült fiatal felnőtt utógondozói ellátását a gyámhivatal akkor rendeli el, ha a fiatal felnőtt létfenntartását vagy lakhatását veszélyeztető, rendkívüli élethelyzetbe került.

Tartalmát részletesen a gyermekek védelméről és a gyámügyi igazgatásról szóló 1997. évi XXXI. törvény határozza meg.

**VÉDELEMBE VÉTEL:**

Ha a szülő vagy más törvényes képviselő a gyermek veszélyeztetettségét az alapellátások önkéntes igénybevételével megszüntetni nem tudja, vagy nem akarja, de alaposan feltételezhető, hogy segítséggel a gyermek fejlődése a családi környezetben mégis biztosítható, a települési önkormányzat jegyzője a gyermeket védelembe veszi. A települési önkormányzat jegyzője - a gyermekjóléti szolgálat javaslatának figyelembevételével - védelembe veheti továbbá a szabálysértési hatóság értesítése alapján a szabálysértést elkövetett fiatalkorút, vagy a nyomozó hatóság nyomozást megtagadó határozata alapján a tizennegyedik életévét be nem töltött gyermeket, vagy a rendőrség, az ügyészség, illetve a bíróság jelzése alapján a bűncselekmény elkövetésével gyanúsított, vádolt fiatalkorút. A védelembe vétel nem érinti a szülő felügyeleti jogát.

**A védelembe vételt a jegyző évente felülvizsgálja.**

A védelembe vétel megszűnik, ha a gyermek családban történő nevelkedése védelembe vétel nélkül is biztosítható, ha a gyámhivatal a gyermek ideiglenes hatályú elhelyezését, átmeneti vagy tartós nevelésbe vételét rendelte el, ha a fiatalkorú szabadságvesztését vagy javítóintézeti nevelését tölti, vagy a gyermek nagykorúvá vált

Tartalmát részletesen a gyermekek védelméről és a gyámügyi igazgatásról szóló 1997. évi XXXI. törvény határozza meg.